Selfs ’n eenvoudige advertensie oor die plaaslike bruidskou is genoeg vir haar ma om die verlange na Reeva Steenkamp te laat oorborrel.
Dit is nou vyf jaar sedert Reeva dood is. Die lemnaeler Oscar Pistorius het haar in 2013 op Valentynsdag in die vroeë oggendure in sy huis in Pretoria-Oos doodgeskiet.
“Ons doen dit vir Reeva. En op ’n manier glo ek die rose sal hul weg vind na waar haar as nou is,” sê Steenkamp.
“Dit (die hartseer) sal nooit weggaan nie, maar om die rose in die see te strooi bring vir my so ’n bietjie vertroosting.”
“Reeva het by Tropika-eiland saam met twee dolfyne geswem. Sy het later vir my gesê dít was die beste ervaring wat sy nog in haar lewe gehad het.”
Hulle het met ’n klippie Reeva se naam op die strand geskryf en ’n hartvorm daar om getrek. Toe het hulle blomme en vere by haar naam neergelê.
“Hierdie stigting is Reeva se stem. Op die dag van haar dood sou sy by Sandton High (in Johannesburg) ’n praatjie gegee het wat oor die opstaan teen die geweld teen vroue en kinders sou handel. Die stigting sal haar werk voortsit,” sê Koen.